39. schôdza NR SR - 4.deň - A. dopoludnia
Dátum: 2025-09-12
Poslanec: Kišš, Štefan (PS)
Druh vystúpenia: Vystúpenie v rozprave

90. Pekný deň všetkým, drahý pán minister, drahé kolegyne, drahí kolegovia, takúto prvú diskusiu o konsolidácii by sme v slušnej krajine mali v máji. V slušnej krajine sa o tom rozpráva zavčasu, dodržiavajú sa pravidlá, v tomto prípade okrem iných aj legislatívne pravidlá. V slušnej krajine sa zákony menia tak, aby sa ľudia mohli na ne pripraviť, aby prekvapenia, ktoré chystá vláda, v tomto prípade sa dozvedeli skôr, aby sa na nich mohli podnikatelia pripraviť a pracujúci pripraviť, aby bežní ľudia vedeli, čo ich vlastne čaká, aby si mohli naplánovať svoje ďalšie kroky. V slušnej krajine má aj slovo ministra nejakú hodnotu, keď už teda sa nemôžeme baviť podľa zaužívaných pravidiel, tak sme sa mohli baviť aspoň podľa termínov, ktoré si určil minister, ale ani to sa nestalo. Ak si minister určí napríklad termín 20. august, tak by sa nemal tváriť, že vlastne že je všetko v poriadku, ale snažiť sa aspoň trochu vysvetliť, kde sa vlastne stala chyba, alebo prečo tomu tak nebolo, ako sám povedal. A v slušnej krajine politici svoje kroky nezdôvodňujú klamstvami. U vás sa klamstvo stalo pracovnou metódou, ešte sa k tomu dostanem. A takisto v slušnej krajine vládni politici sa rozprávajú s opozíciou, aj médiami. Minister financií nereaguje, na výbory nechodí a nemal by sa tváriť, že vlastne keď mu opozícia kladie nepríjemné otázky, že vlastne to nie je v poriadku. Takisto by mal vedieť, že ich názorový oponent nie je nepriateľ. A takisto politici v slušnej krajine vedia, že ignorovať politikov či médiá, znamená ignorovať ľudí, občanov, ktorých politici a média zastupujú. A takisto v slušnej krajine politici motivujú tvorcov hodnôt - zamestnancov, aj zamestnávateľov, aby tvorili, aby robili nejakú kreatívnu činnosť, aby sa mohli rozvíjať, pretože na konci dňa z toho má osoh štát a na konci dňa všetci občania. A nie, ale, naopak, nehádžu polená pod nohy akejkoľvek kreativite, prekvapenia na poslednú chvíľu a podobne. Pretože keď sa darí ekonomike, keď sa darí občanom, mohlo by sa dariť aj vláde. A takisto v slušnej krajine politici neposielajú ľudí cez sviatky pracovať. Politikom, ktorým je zaťažko prísť v lete do práce, lebo im to naruší ich dlhú dovolenku, tak za odmenu ich pošlú o tri dni viacej a štvrtý deň minulý rok a budúci rok znovu do práce. A takisto v slušnej krajine si politici nemaľujú vzdušné zámky, nepoužívajú klamstvo ako pracovnú metódu a v ťažkých časoch naozaj šetria na sebe. A nielen o tom rozprávajú, ale robia aj naozaj kroky. Jeden slide o tom, ako ušetriť 1,3 miliardy ma teda naozaj nepresvedčil. A takisto v slušnej krajine sa nestane, že ministri si zvýšia platy na dvojnásobok, nezdanené, a potom začnú hovoriť ľuďom, že si musia siahnuť hlbšie do vrecka. Ošklbajú ich, kde sa dá, siahnu im hlboko do peňaženiek, ale na svoj luxus a životnú úroveň nesiahnu, naopak, zvýšia si platy, ale potom prídu s tým, že si o 5 % zvýšia dane za menej ako polovičnú časť svojho platu a teraz to budú predávať, akože vlastne šetria aj na sebe. No a zároveň v slušnej krajine aj politici hovoria ľuďom pravdu. Kde sú vaše sľuby o lacnejších potravinách, pán minister, zastavení zadlžovania? To máte v programovom vyhlásení vlády, na ekonomickom výbore sa o tom rozprávame. Akosi som ho nezachytil. A ešte ani tie 13. dôchodky ste vlastne nesplnili, pretože v tomto balíčku, o ktorom sa budeme ďalej rozprávať, ste ich vlastne zamrazili. Takže na konci dňa budú mať ešte aj dôchodcovia z 13. dôchodku na budúci rok menej po očistení inflácie. A takisto ste sľubovali koniec hádok. Lenže my nežijeme v slušnej krajine, my žijeme v krajine, kde vláda, ktorá sľubovala koniec hádok, pokračuje v chaose, ktorý sme tu mali za pandémie. Ich pracovná metóda je vydieranie sa navzájom verejne. Všetci občania môžu vidieť, ako si vymieňajú pozdravy jeden druhému a ich pracovnou metódou, alebo takým spoločným tmelom ostalo to, že sú pokope len kvôli tomu, že sa navzájom povydierajú. Nejakým spôsobom sa museli dohodnúť a výsledok pre občanov je taký, že krajina funguje horšie, peniaze sa minuli na politické dealy a nie na kvalitu života pre občanov. Žijeme v krajine, v ktorej sa politici neobťažujú diskusiou. Hádajú sa medzi sebou, dlho dovolenkujú, keď majú pracovať, keď si ľudia uťahujú opasky. Ich sa to netýka. A takisto žijeme v krajine, ktorá pripravila frontálny útok na pracujúcich. Tento konsolidačný balíček, tretí v tejto vláde, po prvých dvoch neušetrili nič, len zvýšili dlh a deficit. Dlh, ktorý sľúbili stabilizovať, dnes je výrazne vyšší, narástol o toľko, ako za pandémie. Deficit neznížili, naopak, je vyšší, tak sa rozhodli, že siahnu ešte hlbšie a zoberú peniaze tým, ktorí tu chcú poctivo pracovať, podnikať, tvoriť tie hodnoty, v ktorých sa nakoniec môžu nájsť občania. Ale to sa nestane. A už teraz vysoké daňovo-odvodové zaťaženie kvôli rozhodnutiam tejto vlády a predchádzajúcich vlád Roberta Fica je dnes ako na západe, ako v krajinách, ako je Rakúsko alebo Nemecko, ale platy máme východné, respektíve aj tie strácajú dych a už nás predbiehajú nám blízke okolité krajiny. A takto sa tá Ficova drahota premieňa aj na Ficovu chudobu, pretože tento rok všetko zdraželo, ako sme sa zatiaľ zo správy ministerstva financií nedozvedeli, pretože tá bola len za minulý rok. Na budúci rok vytiahnu ešte viac peňazí najmä od pracujúcich. Inflácia je vysoká a výsledkom bude, že ešte viacej ľudí upadne do chudoby. Dnes je to vyše milión, je to rekordné číslo v histórii Slovenska. No a tiež žijeme v krajine, v ktorej sa vláda rozhodla zobrať ľuďom Vianoce. Áno, nie všetkým, v úvodzovkách, iba Rusínom, ktorí tiež oslavujú svoje najdôležitejšie sviatky a vládu to nezaujíma. Nedávno sme tak o tom vtipkovali, že však ešte aj zrušíte aj Vianoce, ale to bol naozaj akože sarkazmus, dnes v tomto legislatívnom balíčku je to realitou. No a tiež, a dovoľte mi malú odbočku, žijeme v krajine, kde si minister zahraničných vecí želá, alebo dúfa, že drony, ktoré dopadli na členskú krajinu NATO, boli mierené na Ukrajincov, nie na Poliakov. Mám počkať? (Prerušenie rozpravy predsedajúcim.) Danko Andrej, podpredseda NR SR Nie, len rokujeme o skrátenom legislatívnom konaní a už ste pri dronoch, takže skúste ku skrátenému rokovaniu. Kišš, Štefan, poslanec NR SR Takže počkám na ministra financií? Dobre, tak kým tu nie je minister financií, tak ešte vám poviem, že žijeme v krajine, kde niektoré firmy sú lepší ako jasnovidci. A v miliardovom tendri na sanitky majú pripravené tie sanitky ešte pred tým, ako sa o nich rozhodne. Tak takéto firmy, to sú naozaj success story, ako hovoríme. Alebo kde iné firmy bez zamestnancov, telefónu až do tendra sa venujú predajov nápojov, či chovu zvierat, dodávajú polmiliónovú záchranku s kvalitou ako zvyšok. Tak to vám gratulujem. Chcem sa vrátiť k ministrovi financií, tak ho počkám. Môžete mi zastaviť čas, prosím? Danko Andrej, podpredseda NR SR Nie, nezastavujte čas, pokračujte v rozprave. Kišš, Štefan, poslanec NR SR Pán predsedajúci, prosím o zastavenie času, nie je tu prítomný predkladateľ, ďakujem. Budete musieť počkať, pani poslankyňa. Danko Andrej, podpredseda NR SR Zastavte čas, nemá to význam. Čas je zastavený a chcem vás poučiť, poslancov, ktorí ste prihlásení do rokovania o skrátenom legislatívnom konaní, že rokujeme o skrátenom legislatívnom konaní. Čo sa týka samotného zákona, bude prejednávané následne a máte možnosť vyjadriť aj takéto postoje, ako ich dávate. Ale držte sa témy, rokujeme o skrátenom legislatívnom konaní. Kišš, Štefan, poslanec NR SR Beriem, pán Danko, a držím sa procesu. Áno, boli tam... Danko Andrej, podpredseda NR SR Nie, ešte som nič nepočul, prečo je v rozpore s rokovákom skrátené legislatívne konanie a v rozpore so zákonom. Toto je téma. Vy rozumiete, o čom vám hovorím? Kišš, Štefan, poslanec NR SR Dobre a porozprávame sa o tom, ale viete, čo som ja nepočul z predstavenia ministra financií? Prečo on predkladá v skrátenom legislatívnom... Danko Andrej, podpredseda NR SR Viete čo, ja nemám na vás nervy. Dobre, pohode... Kišš, Štefan, poslanec NR SR A však prečo ste to aj jemu nepovedali? Danko Andrej, podpredseda NR SR V poriadku. On uviedol zákon. Kišš, Štefan, poslanec NR SR Počkajme ho, nech o niečo nepríde náhodou. Danko Andrej, podpredseda NR SR Samozrejme, dobre. Vyhlasujeme prestávku do 12:05. Ak je všeobecný súhlas teda, dobre? 12:05 pokračujeme rokovaním k skrátenému legislatívnemu konaniu. (Prestávka.) =====